b'\n_START_ARTICLE_\nFranc Koren\n_START_SECTION_\n\xc5\xbdivljenje\n_START_PARAGRAPH_\nRodil se je 1. oktobra 1913 na Jesenicah v \xc5\xbeelezarski dru\xc5\xbeini. Solisti\xc4\x8dnega petja se je sprva u\xc4\x8dil na Jesenicah pri neki profesorici, _NEWLINE_ampak je \xc5\xa1olanje opustil po poldrugem letu. \xc5\xa0ele po 2. svetovni vojni je pri\xc5\xa1el k njemu nek aktivist in ga poslal v Ljubljano k profesorju Juliju Bettetu. Pri njem se je u\xc4\x8dil 3 leta._NEWLINE_Vmes je bil zaposlen v Ljubljanski policiji, zraven pa je ob\xc4\x8dasno pel v zboru Slovenske filharmonije._NEWLINE_Leta 1947 se je zaposlil na Radiu Ljubljana kot vratar. Ves ta \xc4\x8das je pisal tudi note za Bojana Adami\xc4\x8da. Prvi\xc4\x8d je nastopil na Radiu Ljubljana v \xc5\xbeivo v duetu z Danico Filipli\xc4\x8d leta 1949, od leta 1950 pa redno. Kmalu ju je za\xc4\x8del spremljati Avgust Stanko na harmoniki, a le do leta 1953, ko je Stanko zbolel._NEWLINE_Po tem mu je Vilko Ovsenik ponudil, \xc4\x8de bi zapel nekaj narodnih pesmi ob spremljavi Slavka Avsenika na harmoniki. Od takrat naprej sta Franc in Slavko Avsenik za\xc4\x8dela redno nastopati, v \xc5\xbeivo vsak teden. Ko sta brata Avsenik ustanovila Gorenjski kvartet, ni nastopal z njima, saj so muzikanti na za\xc4\x8detku igrali le instrumentalne skladbe. \xc5\xa0ele leta 1954 je Vilko povabil Danico Filipli\xc4\x8d in Franca k stalnemu sodelovanju._NEWLINE_V duetu sta Franc in Danica Filipli\xc4\x8d nekaj mesecev nastopala \xc5\xa1e z Zadovoljnimi Kranjci. Po 20 letih sodelovanja pa je Koren naposled zapustil Ansambel bratov Avsenik na njihovem 5000. koncertu leta 1974. Nekaj \xc4\x8dasa je potem pel \xc5\xa1e z ansamblom Gorenjci iz Radovljice in s Savinjskih sedem, naposled pa je prenehal peti._NEWLINE_Umrl je 27. februarja 1982 za rakom na \xc5\xbeelodcu, pokopan je na Blejskem pokopali\xc5\xa1\xc4\x8du. Njegova dva sinova sta ga uspe\xc5\xa1no nasledila v pevski karieri, saj je sin Damir redno zaposlen v zboru slovenske filharmonije, sin Braco poje z v Hi\xc5\xa1nem ansamblu Avsenik.'